Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 247/14/6601	Banská Bystrica, 2.10.2014
EEČ : 2-45-235-2014

U Z N E S E N I E

Trestná vec:	obvinená XXXXX  
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 559,20 € 
b.	Peňažná suma určená na všeobecne prospešné účely: 40,00 € 
c.	Konkrétny adresát peňažnej sumy určenej na všeobecne prospešné účely: OZ BOJ s SMA, Tešedíkovo 
d.	Suma odovzdaná štátu na peňažnú pomoc obetiam trestnej činnosti: 20,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX - Východ pod spisovou značkou ORP-459/OV-BB-2014.

stíhanej pre prečin podvodu podľa § 221 ods. 1 Tr. zák., ktorého sa dopustila na tom skutkovom základe, že XXXXX v presne nezistenom čase v mesiaci jún 2013 požiadala svojho známeho XXXXX, nar. XXXXX, trvale bytom XXXXX o finančnú pôžičku na základe čoho si XXXXX požičal od spoločnosti TELERVIS PLUS, a.s. sumu 400,-Eur, pričom sa vopred dohodli, že požičanú finančnú hotovosť bude XXXXX riadne splácať v stanovených splátkach počnúc od 10.07.2013 do 10.08.2013 vo výške 2,-Eur a od 10.09.2013 do zaplatenia vo výške 54,60 Eur, pričom pri poskytnutí tejto pôžičky XXXXX uviedla, že je riadne zamestnaná avšak zatiaľ len na skúšobnú dobu, čo je dôvodom, že jej žiadna inštitúcia pôžičku neposkytne, následne však takto požičanú sumu XXXXX nesplácala, čím uvedeným konaním uviedla XXXXX do omylu a spôsobila mu škodu vo výške 659,20 Eur.

Odôvodnenie: 
Uznesením povereného príslušníka PZ, OR PZ XXXXX-východ ČVS: ORP-459/OV-BB-2014 z 08. 05. 2014 bolo podľa § 206 odsek 1 Trestného poriadku vznesené obvinenie XXXXX pre prečin podvodu podľa § 221 ods. 1 Tr. zák., ktorého sa dopustila na tom skutkovom základe ako je uvedené vo výrokovej časti uznesenia.

Dňa 17. 07. 2014 bol Okresnej prokuratúre v Banskej Bystrici v uvedenej trestnej veci obvinenej  doručený návrh povereného príslušníka PZ na podanie obžaloby, s ktorým sa dozorujúca prokurátorka nestotožnila, pretože preskúmaním spisového materiálu zistila, že u obvinenej sú splnené všetky zákonné podmienky smerujúce ku uzatvoreniu zmieru medzi obvinenou a poškodeným.

 V zmysle ust. § 3 ods. 2 zák. č. 550/2003 Z.z. o probačných a mediačných úradníkoch bol 23. 07. 2014  dozorujúcou prokurátorkou udelený súhlas na vykonanie mediácie a spisový materiál bol s príslušným pokynom zaslaný mediačnej a probačnej úradníčke na Okresný súd v Banskej Bystrici.

Vykonaným dokazovaním v prípravnom konaní bolo preukázané, že obvinená svojím konaním naplnila všetky zákonné znaky skutkovej podstaty prečinu podvodu podľa § 221 ods. 1 Tr. zák.

Obvinená v rámci prípravného konania vyhlásila, že skutok, ktorý je jej kladený za vinu spáchala. Toto vyhlásenie urobila slobodne, vážne, zrozumiteľne a určito. Konanie úprimne oľutovala. Poškodený XXXXX vyhlásil, že žiada  náhradu škody a v prípade, ak obvinená škodu nahradí, vyjadruje súhlas s uzavretím zmieru s obvinenou.

Dňa 12. 09. 2014 bola mediačnou úradníčkou tunajšieho okresného súdu predložená správa o výsledku mediácie. Obvinená v  rámci mediácie vyhlásila, že 
spáchala skutok, pre ktorý je stíhaná a svoje konanie úprimne oľutovala, poškodenému sa pred probačnou a mediačnou úradníčkou ospravedlnila za sôsobené problémy. Vyhlásila, že celá záležitosť ju veľmi mrzí a podobného konania sa už nikdy nedopustí. Zároveň vyhlásila, že má záujem vyriešiť predmetnú trestnú vec uzatvorením zmieru a nahradiť poškodenému škodu vzniknutú spáchaním trestného činu v plnej poškodeným uplatňovanej výške v priebehu prípravného konania t. j. 559,20 Euro. V prípade potreby doplatiť ešte nejaké poplatky z omeškania spoločnosti Kešovka, tieto je ochotná doplatiť. V zmysle ust. § 220 ods. 1. písm. c/ Tr. por. obvinená vyjadrila ochotu vložiť na účet prokuratúry sumu 40 Euro, ktorá suma nie je zrejme neprimeraná závažnosti spáchaného trestného činu. Poškodený  sa dňa 11. 09. 2014 do zápisnice z mediácie vyjadril, že s uzavretím zmieru súhlasí a škoda spôsobená trestným činom mu bola nahradená v plnej výške 559,20 Euro.
  
Dňa 11. 09. 2014  obvinená priamo na mediačnom konaní pred probačnou a mediačnou úradníčkou nahradila poškodenému uplatňovaný nárok na náhradu škody vo výške 559,20 Euro a vyhlásila, že na účet prokuratúry poukáže 40 Euro t. j. peňažnú sumu určenú na všeobecne prospešné účely.
Z uvedenej sumy, ktorú prostredníctvom poštovej poukážky zaslala na účet prokuratúry obvinená,  je 50% vo výške 20 € poukázaných na peňažnú pomoc obetiam trestnej činnosti a zvyšných 50% vo výške 20 € konkrétnemu adresátovi určenému obvineným – Občianske združenie, BOJ s SMA, Cintorínska 8, 925 82 Tešedíkovo, IČO 42210071, číslo účtu 1179807019, vedený v UniCredit Bank Slovakia, Šancova 1, 813 33 Bratislava. Podľa výpisu z účtu Krajskej prokuratúry bola dňa 19. 09. 2014 prijatá na účet peňažných súm určených na všeobecne prospešné účely úhrada od XXXXX vo výške 40 Euro.

Dňa 11. 09. 2014 bol pred mediačnou úradníčkou tunajšieho Okresného súdu v Banskej Bystrici uzavretý zmier medzi obvinenou a poškodeným.
 
 Podľa § 220 ods. 1 Trestného  poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)	nahradil škodu, pokiaľ bola trestným činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
c)	zloží na účet súdu a v prípravnom konaní na účet prokuratúry peňažnú sumu, určenú konkrétnemu adresátovi na všeobecne prospešné účely, a táto suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 odsek 1 Trestného poriadku  peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.

	Podľa § 224 odsek 2 Trestného poriadku, z peňažnej sumy určenej na všeobecne prospešné účely musí obvinený určiť aspoň 50% štátu na peňažnú pomoc poškodeným podľa osobitného zákona.

Vzhľadom na skutočnosť, že za prečin podvodu podľa § 221 ods. 1 Tr. zák. je ustanovený trest odňatia slobody, ktorého horná hranica neprevyšuje 5 rokov, obvinená vyhlásila, že spáchala skutok, za ktorý jej bolo vznesené obvinenie, poškodenému nahradila škodu v plnej výške a zložila na účet prokuratúry vyššie uvedenú peňažnú sumu a tiež vzhľadom na povahu a závažnosť spáchaného činu, na osobu obvinenej a jej osobné a majetkové pomery – možno konštatovať, že boli splnené všetky zákonné podmienky § 220 odsek 1 Trestného poriadku.
 
	Vzhľadom na vyššie uvedené som rozhodla tak, ako je uvedené vo výrokovej časti tohto rozhodnutia.

Poučenie: 
Proti tomuto uzneseniu nie je prípustná sťažnosť.

JUDr. Andrea Oceľová
prokurátorka